‘CEN’มั่นใจปีนี้โตกระฉูด
ลูกเข้าตลาดคาด CEN ไตรมาสแรกกำไรทะลักเท่าทั้งปีก่อน เตรียมเข็นบริษัทลูกเข้าตลาดหลักทรัพย์ไตรมาส 3 ปีนี้
10 พ.ค. 2556

ลูกเข้าตลาดคาด CEN ไตรมาสแรกกำไรทะลักเท่าทั้งปีก่อน เตรียมเข็นบริษัทลูกเข้าตลาดหลักทรัพย์ไตรมาส 3 ปีนี้
แหล่งข่าวจากบริษัท แคปปิทอล เอ็นจิเนียริ่ง เน็ตเวิร์ค (CEN) เปิดเผยว่า ผลประกอบการไตรมาสแรกปี 2556 นี้คาดว่าออกมาดี มากกว่าทั้งปี 2555 ที่ผ่านมา ซึ่งมีกำไรสุทธิ 59 ล้านบาท หรือโตหลายเท่า เป็นผลจากการรับรู้กำไรจากบริษัทลูก คือ บริษัท เอื้อวิทยา (UWC) และบริษัท ระยองไวร์ อินดัสตรีส์ (RWI) โดยเฉพาะ RWI มีกำไรสุทธิเดือนละ 15 ล้านบาท 
สำหรับ RWI มีแผนเข้าระดมทุนและจดทะเบียนในตลาดหลักทรัพย์ไตรมาส 3 ปีนี้ โดยเตรียมยื่นแบบข้อมูลเสนอขายหุ้น (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เร็วๆ นี้
แหล่งข่าวจาก CEN เปิดเผยถึงการเข้าถือหุ้นใหญ่ 35% ในบริษัท ฐานเศรษฐกิจ ว่า มีแผนให้หนังสือพิมพ์ฐานเศรษฐกิจทำสื่อออนไลน์และงานอีเวนท์มากขึ้น เพื่อให้มีกำไรติดต่อกันเป็นไตรมาสที่ 3 และ 4 หลังจากที่ไตรมาส 3 และ 4 ปีที่ผ่านมา เริ่มมีกำไรสุทธิและธุรกิจมีทิศทางที่ดีขึ้นจากโฆษณาทางสื่อสิ่งพิมพ์
“หากไตรมาสแรกมีกำไรต่อเนื่องถึงไตรมาส 2 ถือว่ากำไรติดต่อกันเป็น 3 ไตรมาสแล้ว และถ้าทุกอย่างเป็นไปตามแผนไตรมาส 3 ปีนี้ ก็มีแผนจะยื่นไฟลิ่งนำฐานเศรษฐกิจเข้าตลาดหลักทรัพย์ต่อไป” แหล่งข่าวเปิดเผย